Document ID: 32007R0103

KOMISIJAS REGULA (EK) Nr. 103/2007
(2007. gada 2. februāris)
par pārejas perioda pagarinājumu, kas minēts Eiropas Parlamenta un Padomes Regulas Nr. 1592/2002 53. panta 4. punktā
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 2002. gada 15. jūlija Regulu (EK) Nr. 1592/2002 par kopīgiem noteikumiem civilās aviācijas jomā un par Eiropas Aviācijas drošības aģentūras izveidi (1), un jo īpaši tās 53. panta 4. punktu,
tā kā:
(1)
Ar Regulas (EK) Nr. 1592/2002 53. panta 3. punktu paredz, ka Eiropas Aviācijas drošības aģentūra (EASA) iekasē maksas par sertifikātu izdošanu un atjaunošanu, kā arī par saistīto nepārtrauktas pārraudzības funkciju veikšanu. Saskaņā ar minētās regulas 48. panta 1. punkta b) apakšpunktu šīs maksas iekasē no Aģentūras izdoto, saglabāto un grozīto sertifikātu pretendentiem un īpašniekiem.
(2)
Saskaņā ar 53. panta 4. punktu Aģentūras izdevumi, kas rodas, veicot sertificēšanas darbības, un kopējie ieņēmumi no maksām ir līdzsvaroti. Tomēr tā paša punkta noteikumi atļauj Aģentūrai lietot tai piešķirto Kopienas ikgadējo finanšu iemaksu, lai segtu sertificēšanas izmaksas pārejas periodā līdz 2006. gada 31. decembrim. Vajadzības gadījumā Komisija šo periodu var pagarināt vēl uz vienu gadu.
(3)
Komisijas Regula (EK) Nr. 488/2005 (2), ar kuru nosaka maksu apjomu un veidu, kādā tās jāmaksā, stājās spēkā 2005. gada 1. jūnijā. No minētās dienas Aġentūra iekasē maksu par sertificēšanas darbībām. Tomēr ieņēmumi no maksām vēl nav pietiekami, lai Aģentūra pilnīgi nosegtu sertificēšanas izmaksas. Tādējādi, lai segtu šīs izmaksas, Aģentūrai ir jāizmanto daļa no Kopienas iemaksas saskaņā ar 53. panta 4. punkta attiecīgajiem noteikumiem.
(4)
Pat ja iespēja segt sertificēšanas izmaksas ar ieņēmumiem no maksām uzlabojas, palielinoties no aptuveni 60 % (2005. gadā) līdz gaidāmajiem 70 % (2006. gadā), pieredze liecina, ka vajadzīgs laiks, lai izveidotu efektīvu maksu mehānismu. Šajā posmā nebūtu saprātīgi garantēt, ka 2007. gadā šīs izmaksas un ieņēmumi būs līdzsvaroti.
(5)
Lai novērstu iespējamo deficītu saistībā ar sertificēšanas darbībām, kas traucētu Aģentūrai veikt tās uzdevumus, ir jāizmanto Regulas (EK) Nr. 1592/2002 53. panta 4. punkta attiecīgie noteikumi, lai pagarinātu pārejas periodu, kura laikā vajadzības gadījumā Aģentūra var lietot daļu no Kopienas iemaksas, lai segtu sertificēšanas izmaksas.
(6)
Šajā regulā paredzētie pasākumi ir saskaņā ar atzinumu, ko sniegusi ar Regulas (EK) Nr. 1592/2002 54. pantu izveidotā komiteja,
IR PIEŅĒMUSI ŠO REGULU.
1. pants
Pārejas periodu, kas minēts Regulas (EK) Nr. 1592/2002 53. panta 4. punktā, pagarina līdz 2007. gada 31. decembrim.
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2007. gada 2. februārī

Labels: 3
8
4
15